PREDKLADACIA  SPRÁVA

Ministerstvo školstva predkladá na rokovanie vlády Slovenskej republiky  návrh „Dohody medzi vládou Slovenskej republiky a vládou Bulharskej republiky o  vedecko-technickej spolupráci“.

Materiál je pripravený na základe viacnásobných bilaterálnych rokovaní  partnerských strán, ako aj na základe priamych výsledkov návštevy ministra školstva a vedy Bulharskej republiky J. E. Doc. Dr. Igora Damjanova na  Ministerstve  školstva SR v máji 2004. 

Príprava medzivládnej dohody je  v súlade s úlohami Slovenskej republiky v oblasti vedy a techniky, ako aj  s prioritami súčasnej zahranično-politickej orientácie SR. Zahŕňajú aj uzatváranie  bilaterálnych dohôd s novými kandidátskymi krajinami Európskej únie v snahe podporiť ich úsilie v ich integrácii do Európskeho výskumného priestoru. 

Na rokovaní Spoločnej komisie pre obchodno-hospodársku a vedecko-technickú spoluprácu, v rámci Pracovnej skupiny pre vedu a techniku, v novembri 2004 v Sofii sa uskutočnila záverečná  harmonizácia  textu medzivládnej dohody a jeho odsúhlasenie  obidvomi zmluvnými stranami, aj so zreteľom na legislatívu Európskej únie. 

Súčasťou predloženého materiálu je text dohody v slovenskom a v anglickom jazyku. 

Nároky na štátny rozpočet vyplývajúce z uzavretia dohody budú zahrnuté v celkovej požiadavke Ministerstva školstva SR na zabezpečenie bilaterálnej vedecko-technickej spolupráce na úrovni medzivládnych dohôd v rámci Národného programu pre rozvoj vedy a techniky na roky 2006-2008 v rámci prípravy rozpočtu verejnej správy na roky 2006-2008.

Vzhľadom k stále silnejšej integrácii v rámci Európy sú dvojstranné dohody tohto typu základom mnohostranných spoluprác. Bulharsko  je  perspektívnym partnerom pre Slovenskú republiku, keďže je ekonomicky stabilné, má pro-európsku politiku a úroveň vedy a techniky (čo sa týka vlastných nákladov štátu, podpory a aj jej výsledkov) je na dobrej úrovni. 

Na základe vzájomného dohovoru oboch zmluvných strán by sa  podpis dohody mal uskutočniť v Sofii, s predpokladaným termínom  podpisu  v priebehu  mesiacov jún - júl  2005.

Predložený návrh dohody nemá finančný, ekonomický, ani environmentálny vplyv a nemá vplyv na zamestnanosť a ani priamy vplyv na podnikateľské prostredie. Implementácia tejto dohody môže pozitívne ovplyvniť zapojenie podnikateľských subjektov do medzinárodnej vedecko-technickej spolupráce.. 

Materiál bol predmetom medzirezortného pripomienkového konania a predkladá sa na rokovanie vlády SR bez rozporov.